CELEX: 62018TN0227
Language: el
Date: 2018-04-03 00:00:00
Title: Υπόθεση T-227/18: Προσφυγή της 3ης Απριλίου 2018 — Microsemi Europe και Microsemi κατά Επιτροπής

4.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 190/39
            
         Προσφυγή της 3ης Απριλίου 2018 — Microsemi Europe και Microsemi κατά Επιτροπής
   (Υπόθεση T-227/18)
   (2018/C 190/64)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσες: Microsemi Europe Ltd (Reading, Ηνωμένο Βασίλειο) και Microsemi Corp. (Aliso Viejo, Καλιφόρνια, Ηνωμένες Πολιτείες) (εκπρόσωποι: D. Aulfes και J. Lenz, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την απόφαση της Επιτροπής της 23ης Ιανουαρίου 2018 (όσον αφορά την υπόθεση AT.40529 — TSMC), η οποία στηρίζεται στο άρθρο 18, παράγραφος 3, του κανονισμού (ΕΚ) 1/2003, καθώς και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής τους, οι προσφεύγουσες προβάλλουν δώδεκα λόγους.
   
               1.
            
            
               Πρώτος λόγος: Παράβαση ουσιώδους τύπου, καθότι ο αποδέκτης της αποφάσεως δεν προσδιορίζεται και δεν προκύπτει με επαρκή σαφήνεια.
            
         
               2.
            
            
               Δεύτερος λόγος: Αναρμοδιότητα, καθόσον η δεύτερη προσφεύγουσα λογίζεται ως αποδέκτης της προσβαλλόμενης αποφάσεως.
               Οι προσφεύγουσες υποστηρίζουν ότι η Επιτροπή δεν έχει αρμοδιότητα να εκδίδει πράξεις των οποίων οι έννομες συνέπειες εκτείνονται πέραν του εδάφους της Ευρωπαϊκής Ένωσης και ότι δεν δύναται να επιβάλει σε επιχείρηση με έδρα τις Ηνωμένες Πολιτείες της Αμερικής υποχρέωση παροχής πληροφοριών.
            
         
               3.
            
            
               Τρίτος λόγος: Παραβίαση των Συνθηκών και των σχετικών με την εφαρμογή τους κανόνων δικαίου, καθόσον η δεύτερη προσφεύγουσα λογίζεται ως αποδέκτης της προσβαλλόμενης αποφάσεως.
               Συγκεκριμένα, υποστηρίζεται ότι η Επιτροπή δεν δύναται να επιβάλει σε επιχείρηση με έδρα τις Ηνωμένες Πολιτείες της Αμερικής υποχρέωση παροχής πληροφοριών και ότι η εν λόγω επιχείρηση δικαιολογημένα δύναται να ενημερωθεί σχετικά με τη δυνατότητα επιβολής προστίμων.
            
         
               4.
            
            
               Τέταρτος λόγος: Παραβίαση των Συνθηκών και των σχετικών με την εφαρμογή τους κανόνων δικαίου.
               Επιπλέον, οι προσφεύγουσες υποστηρίζουν ότι, βάσει της αιτιολογικής σκέψεως 23 του κανονισμού (ΕΚ) 1/2003, η Επιτροπή δεν δύναται να απαιτήσει να της παρασχεθούν πληροφορίες για το σύνολο των επιχειρήσεων του ομίλου επιχειρήσεων, σε παγκόσμιο επίπεδο, παρά μόνο πληροφορίες που αφορούν την ευρωπαϊκή αγορά.
            
         
               5.
            
            
               Πέμπτος λόγος: Παραβίαση των Συνθηκών και των σχετικών με την εφαρμογή τους κανόνων δικαίου.
               Περαιτέρω, υποστηρίζεται ότι, ζητώντας να της παρασχεθούν πληροφορίες και σχετικά με αγορές εκτός της Ευρωπαϊκής Ένωσης, η Επιτροπή παραβιάζει επίσης την αρχή της αναλογικότητας.
            
         
               6.
            
            
               Έκτος λόγος: Παραβίαση των Συνθηκών και των σχετικών με την εφαρμογή τους κανόνων δικαίου, καθόσον η πρώτη προσφεύγουσα λογίζεται ως αποδέκτης της προσβαλλόμενης αποφάσεως.
               Συγκεκριμένα, υποστηρίζεται ότι παραβιάζεται η αρχή της αναλογικότητας, όταν ζητείται από θυγατρική επιχείρηση που είναι εγκατεστημένη στην Ευρωπαϊκή Ένωση να παράσχει πληροφορίες σχετικά με τη μητρική εταιρία που είναι εγκατεστημένη στις Ηνωμένες Πολιτείες της Αμερικής και σχετικά με περαιτέρω συνδεδεμένες επιχειρήσεις που είναι εγκατεστημένες στην Ευρώπη.
            
         
               7.
            
            
               Έβδομος λόγος: Κατάχρηση εξουσίας.
               Οι προσφεύγουσες υποστηρίζουν ότι η υποβολή αιτήσεως παροχής πληροφοριών σχετικά με συνδεδεμένες επιχειρήσεις που είναι εγκαταστημένες στην Ευρωπαϊκή Ένωση συνιστά κατάχρηση εξουσίας, επειδή υποχρέωση παροχής πληροφοριών μπορεί να επιβληθεί απευθείας στις επιχειρήσεις αυτές.
            
         
               8.
            
            
               Όγδοος λόγος: Παράβαση ουσιώδους τύπου λόγω ανεπαρκούς αιτιολογίας της προσβαλλόμενης αποφάσεως.
            
         
               9.
            
            
               Ένατος λόγος: Παράβαση ουσιώδους τύπου λόγω ανεπαρκούς προσδιορισμού του σκοπού της αιτήσεως παροχής πληροφοριών.
            
         
               10.
            
            
               Δέκατος λόγος: Παράβαση ουσιώδους τύπου, καθότι τα ζητήματα που τίθενται με την προσβαλλόμενη απόφαση προβάλλονται απαραδέκτως.
            
         
               11.
            
            
               Εντέκατος λόγος: Παραβίαση των Συνθηκών και των σχετικών με την εφαρμογή τους κανόνων δικαίου, καθότι τα ζητήματα που τίθενται με την προσβαλλόμενη απόφαση είναι αόριστα.
            
         
               12.
            
            
               Δωδέκατος λόγος: Παραβίαση των Συνθηκών και των σχετικών με την εφαρμογή τους κανόνων δικαίου.